Нежното Светле е често сърдито,  
тръсва нацупено руса коса,  
някой за нещо да дръзне да пита -  
става виновен без капка вина…

Най се ядосва детето на мама,  
че я затрупва с досадни неща -   
да е послушна, да бъде отмяна,  
да не избърсва устата с ръка…

Стаята своя добре да подрежда,  
сладкото с мярка дори да яде,  
сякаш изпратена да ѝ нарежда  
мама за миг не желае да спре!

Лято е вече и зной се задава,  
Светлето иска – от заран до мрак  
със сладолед да закусва, обядва,  
но противи ѝ се мамичка пак!

Ядно с крачето си тропна тогава  
най-обидчивото нявга дете:  
- Ако възмоно е чудо да става  
си пожелавам от цяло сърце

да съм свободна, да нямам домашни,  
да не почивам в следобеден сън,  
колкото искам истории страшни  
да си измислям до тъмно навън.

мама от утре до мен да я няма -   
да ми мърмори и клати глава,  
аз съм достатъчно вече голяма  
и за какво ми е нужна сега?!

Чу ѝ молбата добрият вълшебник,  
с пръчица златна тъмата раздра -  
някъде тайничко мама изчезна,  
без да остави и бледа следа…

Стана във утрото Светлето гладна,  
мама повика, по навик така,  
но поогледа из къщата празна  
и че самичка е бързо разбра…

- страшно се радвам, свободна съм вече!  
Всичко, каквото поискам, ще ям!  
Ще се разхождам, дори надалече  
и докога ще съм будна – не знам!

Без да измие и зъбките даже,  
хукна по нощница смело навън  
и до премала от дворчето прашно  
чак вечерта си полегна за сън…

Кексчета, торти, от всичко по много,  
нямаше кой да ѝ каже да спре,  
бясно лудуваше, до изнемога,  
ала заспиваше с мръсни ръце…

Само понякога, тихичко, в мрака,  
образът майчин се връщаше – свят,  
сякаш и гонен, че щеше да чака  
да я прегърне със обич богат…

минаха дни, че и седмици дълги,  
някак дотегна ѝ всичко това  
гледаше тъжно на дружките първи  
с майките свои – ръка за ръка…

Нямаше кой да ѝ среше косата,  
или с любов да ѝ щипне носа,  
да я приспива с целувка в кревата,  
и да ѝ шепне: „Принцесо“ в нощта.

липсваше мама, дори и досадна,  
сякаш, че беше с половин сърчице,  
как съжаляваше, че безпощадно  
бе помрачила очите ѝ две.

И към добрия вълшебник погледна -   
да го помоли – от цяла душа  
някой до нея с копнеж да приседне -  
мама да дойде пак у дома….

На сутринта се пробуди и жадно  
се заослушва за някакъв шум,  
скръцна вратата, от сянка позната,  
лъхна я свежият майчин парфюм.

Мама пристъпи, с усмивка смълчана,  
взряха се дълго – очи във очи,  
и със сълзичките – детски и тайни  
каза се всичко – без думи дори…